คนรวยที่สุดในฟินแลนด์ ทำธุรกิจอะไร ?
ประเทศฟินแลนด์ ถือเป็นประเทศที่เป็นที่สุดของโลกในหลากหลายด้าน ทั้งในเรื่องความเป็นอยู่ ที่ประเทศฟินแลนด์  ถือเป็นประเทศที่ประชากรมีความสุขมากที่สุดในโลก  รวมถึงเป็นประเทศที่มีระบบการศึกษาดีที่สุดเช่นกัน
10 มี.ค. 2564

คนรวยที่สุดในฟินแลนด์ ทำธุรกิจอะไร ? /โดย ลงทุนแมน
ประเทศฟินแลนด์ ถือเป็นประเทศที่เป็นที่สุดของโลกในหลากหลายด้าน
ทั้งในเรื่องความเป็นอยู่ ที่ประเทศฟินแลนด์ 
ถือเป็นประเทศที่ประชากรมีความสุขมากที่สุดในโลก 
รวมถึงเป็นประเทศที่มีระบบการศึกษาดีที่สุดเช่นกัน
แล้วเราเคยสงสัยไหมว่า คนที่รวยที่สุดในฟินแลนด์ทำธุรกิจอะไร ? 
ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คนรวยที่สุดในฟินแลนด์ชื่อว่าคุณ Antti Herlin ซึ่งเขาเป็นทายาทของผู้ก่อตั้ง
บริษัท KONE ที่ดำเนินธุรกิจผลิตลิฟต์และบันไดเลื่อนในประเทศฟินแลนด์
KONE ก่อตั้งเมื่อ 113 ปีที่แล้ว หรือถ้าเทียบกับประเทศไทย ก็จะอยู่ในช่วงปลายสมัยรัชกาลที่ 5
โดยบริษัทนี้เริ่มต้นจากธุรกิจซ่อมเครื่องจักร
หลังจากทำธุรกิจได้เพียง 2 ปี 
KONE ก็ได้เริ่มขยายธุรกิจซ่อมมอเตอร์ 
และยังเป็นผู้นำเข้าลิฟต์จากบริษัท Graham Brothers 
มาติดตั้งในประเทศฟินแลนด์อีกด้วย
ต่อมาในช่วงสงครามโลกครั้งที่ 1 
ขณะนั้นฟินแลนด์ยังเป็นอาณานิคมของจักรวรรดิรัสเซีย
KONE ก็ได้ผันมาเป็นผู้ผลิตอุปกรณ์สำหรับใช้ในกองทัพ 
ทำให้บริษัทเติบโตอย่างมากทั้งด้านรายได้ และจำนวนพนักงาน
เมื่อเข้าช่วงปลายของสงครามโลกครั้งที่ 1 
ก็เกิดการปฏิวัติบอลเชวิกขึ้นในรัสเซีย
จนกระทั่งปลายปี 1917 ฟินแลนด์ก็ประกาศเอกราช
โดยหลังจากที่ฟินแลนด์ประกาศเอกราชได้เพียง 1 ปี 
บริษัท KONE ก็ได้กลับไปทำธุรกิจซ่อมเครื่องจักร และนำเข้าลิฟต์เหมือนเดิม
แต่ก็ได้ต่อยอดจากการเป็นผู้นำเข้า กลายมาเป็นผู้ผลิตลิฟต์ได้สำเร็จ
อย่างไรก็ดี ในช่วงหลังสงครามโลกครั้งที่ 1 จบลงใหม่ ๆ 
ความต้องการลิฟต์ยังอยู่ในปริมาณที่ต่ำ ซึ่งขณะนั้น KONE ผลิตลิฟต์ได้เพียงปีละ 4 ตัวเท่านั้น
เมื่อเวลาผ่านไป ความต้องการลิฟต์มีปริมาณมากขึ้น 
จน KONE สามารถผลิตลิฟต์ออกมาวันละ 1 ตัว
โดยใช้ระยะเวลาเพียง 10 ปีเท่านั้น 
ก็ได้กลายมาเป็นผู้ผลิตลิฟต์ที่ใหญ่ที่สุดในประเทศฟินแลนด์
แต่เมื่อทุกอย่างเหมือนจะไปได้ดี
ความโชคร้ายก็ได้เกิดขึ้น เมื่อเศรษฐกิจตกต่ำครั้งใหญ่ หรือที่เรารู้จักกันในชื่อ The Great Depression
ในขณะที่สงครามโลกครั้งที่ 2 ก็ได้ส่งผลกระทบให้ความต้องการลิฟต์ลดลงจำนวนมาก
พอ KONE รู้ว่าธุรกิจผลิตลิฟต์จะไปไม่รอด ทางบริษัทจึงหันมาผลิตเครน ที่ใช้ในอุตสาหกรรมที่ยังพอมีความต้องการจากตลาด ซึ่งก็ถือเป็นการตัดสินใจที่ถูก เพราะธุรกิจนี้เองที่ทำให้บริษัทยังอยู่รอดมาได้
เมื่อสงครามโลกครั้งที่ 2 สิ้นสุดลง ธุรกิจหลักของ KONE ก็เริ่มฟื้นตัว
และบริษัทก็ได้กลับมาเติบโต จนกลายเป็นผู้ผลิตลิฟต์และบันไดเลื่อน
ที่ใหญ่เป็นอันดับ 3 ของโลกในช่วงปี 1980
แล้วปัจจุบัน ผลประกอบการของ KONE เป็นอย่างไรบ้าง ?
ปี 2018 รายได้ 332,191 ล้านบาท กำไร 30,798 ล้านบาท
ปี 2019 รายได้ 365,721 ล้านบาท กำไร 34,123 ล้านบาท
ปี 2020 รายได้ 364,222 ล้านบาท กำไร 34,408 ล้านบาท
โดยเป็นสัดส่วนรายได้มาจาก
- ขายผลิตภัณฑ์ใหม่ 54%
- บำรุงรักษาอุปกรณ์ 32%
- อัปเกรดอุปกรณ์ตามระยะเวลาที่กำหนด 14%
หากแบ่งรายได้ตามภูมิภาค พบว่า
- ภูมิภาคเอเชียแปซิฟิก 41%
- ยุโรป ตะวันออกกลาง และแอฟริกา 39%
- อเมริกา 20%
จากรายได้ปีล่าสุดสะท้อนให้เห็นว่า บริษัทแทบไม่ได้รับผลกระทบจากการระบาดของโควิด 19
นอกจากนี้ ยังมีการคาดการณ์ว่า ตลาดลิฟต์และบันไดเลื่อนทั่วโลกจะเติบโตเฉลี่ย 6.3% ต่อปีอีกด้วย
ซึ่งปัจจัยที่ทำให้เติบโตก็มาจาก การขยายตัวของเมืองและอุตสาหกรรมอย่างรวดเร็ว 
เช่น อินเดียและจีน ที่เป็นส่วนสำคัญที่ทำให้ตลาดเติบโต
นอกจากนี้ ธุรกิจลิฟต์ก็ยังมีพื้นที่ให้เติบโตตามความต้องการเมืองอัจฉริยะพร้อมกับโครงสร้างพื้นฐานอัจฉริยะ ที่ผู้ผลิตสามารถแข่งขันกันด้านการวิจัยและพัฒนาเพื่อผลิตลิฟต์อัจฉริยะออกมา
และด้วยจำนวนผู้สูงอายุที่เพิ่มขึ้น ก็เป็นอีกหนึ่งปัจจัยที่สนับสนุนการเติบโตของลิฟต์และบันไดเลื่อนเช่นกัน
ปัจจุบัน KONE จดทะเบียนอยู่ในตลาดหลักทรัพย์ประเทศฟินแลนด์
มีมูลค่าบริษัทราว 1 ล้านล้านบาท ซึ่งก็ถือเป็นหนึ่งในบริษัทที่มีมูลค่ามากที่สุดในประเทศ
นั่นจึงทำให้ทายาทบริษัทอย่างคุณ Antti Herlin เป็นบุคคลที่รวยที่สุดในประเทศฟินแลนด์นั่นเอง..
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-